b'\n_START_ARTICLE_\nTeton Range\n_START_PARAGRAPH_\nTeton Range er en mindre bjergk\xc3\xa6de i Rocky Mountains i det vestlige USA. Bjergk\xc3\xa6den, der l\xc3\xb8ber nord/syd ligger p\xc3\xa5 gr\xc3\xa6nsen mellem Idaho og Wyoming lige syd for Yellowstone National Park. Det meste af bjergk\xc3\xa6den ligger inden for gr\xc3\xa6nserne af Grand Teton National Park. K\xc3\xa6den betragtes som \xc3\xa9n af de smukkeste k\xc3\xa6der i Rocky Mountains._NEWLINE_Bjergk\xc3\xa6dens h\xc3\xb8jeste bjerge er Grand Teton p\xc3\xa5 4.197 meter (det n\xc3\xa6sth\xc3\xb8jeste bjerg i Wyoming og nr. 38 i USA), Mount Owen p\xc3\xa5 3.940 m, Middle Teton p\xc3\xa5 3.903 m og Mount Moran p\xc3\xa5 3.842. Betydningen af navnet p\xc3\xa5 bjergk\xc3\xa6den er omdiskuteret. Nogle mener at det er navnet p\xc3\xa5 en Sioux stamme (Teton Sioux), der levede i omr\xc3\xa5det f\xc3\xb8r de hvide kom til. Andre mener at navnet er givet af en fransk pelsj\xc3\xa6ger, der som den f\xc3\xb8rste s\xc3\xa5 bjergk\xc3\xa6den fra Idaho-siden. I givet fald skulle "teton" v\xc3\xa6re fransk slang for "brystvorter" og hentyde til bjergenes form._NEWLINE_Langs bjergk\xc3\xa6den ligger en r\xc3\xa6kke s\xc3\xb8er, blandt andre Jackson Lake, Jenny Lake, Bradely Lake og Phelps Lake. Langs bjergk\xc3\xa6den l\xc3\xb8ber ogs\xc3\xa5 Snake River. Bjergk\xc3\xa6den rummer en r\xc3\xa6kke gletsjere, hvoraf en stor del er ved at bortsmelte. Temperaturerne svinger meget fra sommer til vinter. Om sommeren kommer temperaturen op p\xc3\xa5 34-35 grader celsius, mens den om vinteren kommer ned p\xc3\xa5 under -40 grader celsius. Den laveste temperatur, der er m\xc3\xa5lt i omr\xc3\xa5det er -66 grader. Det gennemsnitlige \xc3\xa5rlige snefald i omr\xc3\xa5det er ca. 490 mm, mens der om sommeren og efter\xc3\xa5ret falder i gennemsnit 250 mm regn.'